De talen Noors (Bokmål en Niejnoors), Zweeds en Deens wörden vake an-eduud as de Skandinaviese talen. Dit in tegenstelling töt de Noord-Germaanse talen, waoronder ook Ieslaands en Faeröers vallen. De talen lieken zo op mekare dat ze onderling verstaonbaor bin. t Woord Skandinavies wördt gebreukt veur Noors, Zweeds en Deens, as t waore één taal, mar deur de Skandinaviërs zelf wördt Skandinavies veural gebreukt veur de taal die meensen uut de dree laanden mit mekaar praoten. Dat kömp derop neer dat ze der eigen taal heel dudelik uutspreken en de paor typiese woorden die uniek bin veur de eigen taal uut de weg gaon. As dat onmeugelik is, dan vervangen ze t woord deur t woord uut de taal van de persoon waor as ze mee praoten, of deur de Engelse variant. Skandinavies praoten is veur de Skandinaviërs zelf dan ook arg onnatuurlik. Ook t Gøtudanskt dat op de Faeröer en t Deens dat in Ieslaand op skoele eleerd wördt, wördt ezien as Skandinavies.